Document ID: 32011D0385

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιουνίου 2011
σχετικά με την αναγνώριση του Ισημερινού σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
[κοινοποιηθείσα υπό τον αριθμό Ε(2011) 4440]
(Κείμενο που παρουσιάζει ενδιαφέρον για τον ΕΟΧ)
(2011/385/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
Έχοντας υπόψη την αίτηση που υπέβαλε η Ισπανία στις 14 Φεβρουαρίου 2006,
Εκτιμώντας τα ακόλουθα:
(1)
Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτη χώρα, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW) (2), όπως αναθεωρήθηκε το 1995.
(2)
Με επιστολή της 14ης Φεβρουαρίου 2006, η Ισπανία υπέβαλε αίτηση αναγνώρισης του Ισημερινού. Μετά την αίτηση της Ισπανίας, η Επιτροπή αξιολόγησε τα συστήματα εκπαίδευσης και πιστοποίησης του Ισημερινού, προκειμένου να διαπιστώσει κατά πόσον ο Ισημερινός πληροί όλες τις απαιτήσεις της σύμβασης STCW και κατά πόσον ελήφθησαν τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Ιούλιο του 2007. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης.
(3)
Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
(4)
Με επιστολή της 18ης Μαρτίου 2009, η Επιτροπή ζήτησε από τον Ισημερινό να παράσχει αποδεικτικά στοιχεία ότι έχουν αποκατασταθεί οι ελλείψεις που διαπιστώθηκαν.
(5)
Με επιστολές της 8ης Μαΐου 2009 και της 20ής Μαΐου 2009, ο Ισημερινός διαβίβασε τις απαιτούμενες πληροφορίες και τα αποδεικτικά στοιχεία όσον αφορά την εφαρμογή κατάλληλων και ικανοποιητικών διορθωτικών μέτρων για την αποκατάσταση όλων των ελλείψεων που διαπιστώθηκαν κατά την αξιολόγηση συμμόρφωσης.
(6)
Το αποτέλεσμα της αξιολόγησης συμμόρφωσης και η αξιολόγηση των πληροφοριών που διαβίβασε ο Ισημερινός καταδεικνύουν ότι η εν λόγω χώρα πληροί όλες τις απαιτήσεις της σύμβασης STCW και ότι έχει λάβει κατάλληλα μέτρα για την πρόληψη της απάτης όσον αφορά τα πιστοποιητικά. Η χώρα αυτή πρέπει συνεπώς να αναγνωριστεί από την Επιτροπή.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 19 της οδηγίας 2008/106/ΕΚ ο Ισημερινός αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιουνίου 2011.

Labels: 12
8
18
9